Kiss Balázs Kunó

CSILLAGLESŐ

kéterez-tizenhat

UNIO MYSTICA KIADÓ

2015

Kiss Balázs Kunó: Csillagleső kétezer-tizenhat

Copyright @ Unio Mystica Kiadó

Fotó: Sárosi Zoltán

Felelős kiadó: Kiss Balázs Kunó ügyvezető

Elektronikus verzió: Takács Gábor

Kiadja az Unio Mystica Kiadó © Minden jog fenntartva

A könyv – a kiadó írásos jóváhagyása nélkül – sem egészben, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

www.uniomystica.hu

UNIO MYSTICA Kiadó, Fót, 2014

ISBN 978-615-5546-05-1

Hálával tartozom mindazoknak, akikkel az elmúlt években találkoztam, bármilyen módon is. Akár egy írott szövegen keresztül, akár élőben vagy gondolatban, akár barátként vagy ismeretlenként, akár Veled e könyv lapjain keresztül. Együtt játsszuk az Élet játékát, és én köszönöm mindenkinek, hogy eljátszhatom a szerepemet.

KEDVES OLVASÓ BARÁTOM!

Szinte nap mint nap rácsodálkozom arra, hogy az asztrológia milyen pontossággal képes megjeleníteni azt, ami velünk történik a mindennapjainkban. Tapasztalatom szerint az élet kihívásaiban az a legnehezebb, hogy nem látunk rá az események mögött meghúzódó mozgatórugóra. Mintha valaki bábjátékot játszana, ahol csak Vitéz Lászlóként küzdünk palacsintasütővel a kezünkben, de a bábjátékos gondolatait és érzéseit nem tudjuk felfedezni.

E könyv ebben van a segítségedre: fellebbenti a függönyt, hogy bepillanthass a színfalak mögé, s így képes vagy a Sorsodat magasabb nézőpontból értelmezni – nem csak bábként sodródva az események forgatagában, hanem a játékos szemszögéből nevetni és sírni a színdarabon.

Sokszor az okozza a legtöbb kihívást, hogy annyira belefeledkezünk az élet zsongásába, hogy nehéz csak egy pillanatra is kiemelni fejünket a mindennapok nyüzsgéséből. Ebből az indíttatásból születik meg újra és újra a Csillagleső című könyv, hogy támogassalak a felemelkedésben. Természetesen csakis önmagadat tudom adni neked, így minden porcikámmal arra törekedtem, hogy olyan napi-heti-havi üzeneteket adjak át, ami segít az életedben – a Sorsodat játékként élni, és örömmel játszani.

* * *

Mint majd látni fogod, egy nagy újítás került a könyvbe, melyet a sok-sok visszajelzés inspirált: az egyik oldalt legtöbbször meghagytam Számodra, hogy egyfajta naplóként a saját jegyzeteidet, gondolataidat le tudd írni az adott időszakkal kapcsolatban. Így – azt gondolom – ez a könyv a saját eszközöddé alakul a saját utazásod során, és önmagad által önmagadat tudod vele emelni. Kívánom, hogy te is legalább annyi felismerést nyerj majd általa, mint amit én kaptam az írás által.

Sok szeretettel,

Kiss Balázs Kunó

A CSILLAGLESŐRŐL

Ha régebben már találkoztál a Csillagleső sorozat könyveivel, akkor biztosan szembetűnik a változás az előző kötetekhez képest. Ha most találkozol vele először, akkor érdemes véletlenszerűen kinyitni az egyik oldalon, hogy megismerkedj a felépítésével. Ami rögtön szembetűnhet, hogy minden napra találsz magadnak két, különböző jellegű írást. Ez a felosztás képezi a könyv alapját, ami a szerkezetét illeti. (A Használati Útmutató című fejezetben pedig számos további információt találsz arról, hogy HOGYAN is érdemes olvasnod az egész könyvet.)

A hosszabb szöveg az adott napra szóló üzenetet. Sokszor tartalmaz majd valamilyen gondolatot, tanítást, amely már túlmutat az aktualitáson, ám a fő célja az egyes napok energetikai lenyomatának a kifejtése. Ehhez az asztrológia nyelvezetéhez fordultam – de ahhoz, hogy megértsd, NEKED NEM KELL ISMERNED AZ ASZTROLÓGIÁT! Ha mégis találkozol számodra ismeretlen kifejezésekkel, kérlek, ne ijedj meg, nyugodtan ugord át – mindig ott lesz „magyarul” is az értelmezése.

Egyes jobb oldali lapokon találsz majd egy halványszürke hátterű írást, amely legtöbbször hosszabb időszakról közvetít számodra üzenetet. Hogy mettől-meddig, ezt külön is mindig feltüntettem számodra. Ezeket az átfogóbb írásokat érdemes időnként elővenni és megfigyelni életedben az olvasottakat. Az is előfordul, hogy visszatekintünk valamelyik jelentőségteljesebb időszakra: ez segít majd utólag felismerni olyan tetteket vagy gondolatokat, amelyeket nehéz észrevenni, amikor éppen „benne vagy” egy adott helyzetben.

S végül Hold szimbóluma melletti szöveg az adott nap üzenetének esszenciáját próbálja meg röviden összefoglalni, s ez nem az elmének szól. Ezt nem érdemes elemezni, értékelni, de még megérteni sem kell. E néhány mondat sugallat, inspiráció, a lelkedhez szóló napi esszencia.

* * *

S akár ismerősen cseng számodra a Csillagmag név, akár nem, arra „számíthatsz” a napi üzenetekben, hogy olyan megközelítésben közvetítem számodra a csillagos ég üzeneteit, amely elrugaszkodik a megszokott asztrológia talajáról. Az írás alatt folyamatosan meditációs állapotban voltam, néha magam sem értettem, hogy mit és miért kell leírnom, az égiek vezették ujjaimat. Sokszor nekem is segítenek a „saját magamnak” adott tanácsok, hiszen én magam is aktív olvasója vagyok a Csillaglesőnek.

Minden üzenet célja az, hogy nagyobb tudatosságot tudj általa elérni a hétköznapjaid során. Ha törekszel rá, hogy életedet szellemi szinten emeld, akkor érdemes napról napra figyelemmel kísérni az itt leírtakat. Maga a megfigyelés lesz a kulcs számodra, mert fel fogod ismerni a kapcsolatot a könyv és önmagad között.

HASZNÁLATI ÚTMUTATÓ – NE HAGYD KI!

Sokszor fogsz olyan gondolattal, napi üzenettel találkozni, amiről esetleg elsőre azt mondod majd, hogy nehéz megragadni a lényegét, nem „érted”, nem tudod a saját életedre vonatkoztatni. Ezzel nincs is semmi baj.

Azt tapasztalom, hogy a hétköznapokban megszoktuk, hogy a legtöbb gondolat, eszme és információ készen, előre megemésztve van elénk tárva, nekünk úgymond csak le kell nyelnünk, és nem szükséges hozzáraknunk a saját szellemi energiáinkat. Így az „olvasókánk” – olvasó készülékünk – ellustult, lemerült, nehéz újra működésbe hozni. Amikor benned is megjelenik ez a „reflex”, akkor arra biztatlak, hogy törj ki a megszokásból: ne azon törd a fejed, vajon ez mit akar jelenteni, és a sorok írója vajon mit akar átadni!

Ha tudatos figyelemmel olvasol, akkor akár egyetlen szó megpillantása után is annyi minden bukkanhat fel róla a lelkedben. Ha gyorsan csak átfutsz rajta az információ után kutatva, akkor pusztán egy szó vagy egy mondat kusza értelmetlensége jelenik meg előtted és már mész is tovább.

Arra szeretnélek hát minden erőmmel biztatni, hogyha elakadsz az olvasásban, akkor mindig azt figyeld meg, hogy Te mit érzel, mi jelenik meg benned a „nem értett” szövegrész alatt! Lehet, hogy nem fogod megérteni továbbra sem, ellenben a sorok megajándékoznak valamivel, ami csak a tiéd. És neked PONT annyit kell megtapasztalnod belőle, amit érzel vagy értesz a Te saját gondolataiddal. Ne arra gondolj, hogy ez nem jó, értelmetlen, mert minden információ hordoz egy energiát – és neked éppen azt érdemes kutatnod, ami általa benned felbukkan.

Nos, ez sokszor így lesz ebben a könyvben is, amellett, hogy számos esetben nagyon praktikus és kézzelfogható tanácsokat és üzeneteket fogsz olvasni: mikor és hogyan meditálj, mire figyelj, és így tovább. Ám a szavakon túl mindig keresd azt, hogy ez mit üzen neked, és az bizony a sorok között fog megbújni, túl a mondat értelmén.

Ha még mindig velem vagy, akkor szeretnék néhány további tanácsot adni az olvasáshoz, amelyek segítségedre lehetnek. Sok visszajelzést kaptam a korábbi Csillagleső olvasóitól, így ezeket próbáltam meg néhány csoportra bontani, de természetesen a lényeg, hogy Te megtaláld a saját ritmusodat.

ELSŐ JAVASLAT: Ajánlatos lehet egy hétre előre átfutni az üzeneteket. Sokszor vannak olyan előre látható időszakok, amiket érdemes lesz gyógyulással töltened, rövid kis szertartások, meditációt irányító információk bukkannak majd fel. Ezekre így időben fel tudsz készülni, előre be tudod őket tervezni. Akár egy hónapra előre is elolvashatod az írásokat, mert ekkor egy izgalmas minta fog benned kirajzolódni, ami csak hosszabb távon fogja előtted kibontani magát.

S ha olyan mondattal találkozol, amit hirtelen nem tudsz hova tenni, akkor se dobd el, csak emlékezz rá vissza néhányszor az adott napon, s lehetséges, hogy estére kitisztul számodra az üzenete. Arra azért vigyázz, hogy ne láss bele a történtekbe olyasmit, amit Te szeretnél kiolvasni belőle. Minden kinyílik pont akkor, amikor szükséged van rá.

MÁSODIK JAVASLAT: Ugyanakkor arra is biztatlak, hogy ne vedd elő a könyvet naponta, hanem csak akkor, amikor éppen olyan dolgok történnek veled, amelyeket úgy érzed, hogy nem tudod megoldani. Amikor összecsapnak a fejed felett a hullámok, és elveszel a mindennapok forgatagában. Ekkor valószínűleg pont találsz majd egy mondatot, egy gondolatot, ami segít mindent a helyére tenni, és mélyebben megérteni a történteket.

HARMADIK JAVASLAT: Sokan csak „utólag” olvassák el a napi üzeneteket. Ez azért lehet megoldás számodra, mert így nem befolyásolnak az adott napra írtak, és esténként néhány dolog a helyére kerülhet. Vagy csak hetekkel, vagy hónapokkal az adott esemény után már jobban át tudod látni egy-egy életesemény vagy konfliktus mozgatórugóit, és így juthatsz egy tudatosabb állapotba.

FONTOS: Habár egy-egy üzenet éppen az adott napra íródott, de napokkal előtte és utána is megjelenhet az életedben – ám még az is előfordulhat, hogy sokkal tágabb időszakra lesz érvényes. Ezt sok helyen feltüntettem a könyvben, de általánosságban mégis elmondható: nem csak az adott napra vonatkoztathatod az írást, ezért nyitottan és tágan értelmezd üzenetét az életedre. Ugyanis egy minta lehet, hogy a Te életedben éppen korábban – vagy később – bukkan majd fel.

* * *

Bizonyos napokon valamilyen asztrológiai konstellációt bontok ki, s ha nem is ismered az asztrológiát, ettől nem kell megijedned, kézzelfogható kifejtést fogsz találni. Ugyanakkor az asztrológiai alapokat megleled a következő fejezetben, és arra buzdítalak, hogy azokat felhasználva, találd majd meg a saját üzenetedet. S ami talán a legfontosabb, hogy megértsd az asztrológia (csillagjegyek) és a csillagképek közti különbséget, mert könnyen összezavarhat, ha olyannal találkozol a könyvben, hogy egy égitest egyszerre mondjuk a kos jegyében és a Halak csillagképben jár – ennek részleteit is taglalja a következő fejezet.

Vannak kitüntetett csillagok, amelyek valamilyen ősi üzenetet hordoznak, s ha a Hold vagy egy bolygó eléri ezeket a csillagokat, akkor ezt külön is kifejtettem. Sajnos nincs arra lehetőség, hogy mindig, minden egyes csillag-együttállást figyelembe vegyek, mert akkor nem könyv, hanem egy lexikon-sorozat alakult volna ki a 2016-os évre. Sőt, sokszor bizonyos asztrológiai konstelláció elmagyarázására sem jutott hely, kérlek, hogy ezt nézd el nekem! Minden esetben a lényeget adtam át, azt biztosan megtalálod a következő oldalakon.